I vrede over nye sanktioner fra FN truer Nordkorea nu med nye test af atomvåben og langtrækkende missiler.
Nordkorea truer i dag med at udføre nye atomprøvesprængninger og testaffyringer af langtrækkende missiler, hvis FN ikke undskylder for sanktioner mod det fattige kommunistiske land, rapporterer det statslige nyhedsbureau KCNA.
Nordkorea affyrede for nylig en langtrækkende raket, ifølge styret i forbindelse med opsendelsen af en satellit. Mange andre lande betragter imidlertid affyringen som en overtrædelse af en FN-resolution fra 2006, som forbyder Nordkorea at teste langtrækkende missiler.
FN's Sikkerhedsråd fordømte testaffyringen og har senest reageret ved at indføre sanktioner over for tre nordkoreanske firmaer.
Nordkorea har i vrede over fordømmelsen af raketaffyringen også genoptaget sine atomaktiviteter, som flere stormagter forsøger at få det kommunistiske styre i landet til at indstille.